Document ID: 32003R0411

Kommissionens forordning (EF) nr. 411/2003
af 5. marts 2003
om ændring af forordning (EF) nr. 805/1999 om visse gennemførelsesforanstaltninger til Rådets forordning (EF) nr. 718/1999 om en kapacitetspolitik for EF's indlandsflåder til fremme af vandvejstransporten
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 718/1999 af 29. marts 1999(1) om en kapacitetspolitik for Fællesskabets indlandsflåder til fremme af vandvejstransporten, særlig artikel 7, og
ud fra følgende betragtninger:
(1) I henhold til forordning (EF) nr. 718/1999 fastsætter Kommissionen efter at have rådført sig med medlemsstaterne og de repræsentative organisationer for indlandsskibsfarten på fællesskabsplan "gammelt for nyt"-reglens kompensationsforhold for tørlastfartøjer, tankskibe og skubbebåde.
(2) Ved Kommissionens forordning (EF) nr. 805/1999(2) om visse gennemførelsesforanstaltninger til forordning (EF) nr. 718/1999 fastsættes "gammelt for nyt"-reglens kompensationsforhold med virkning fra den 29. april 1999.
(3) Disse kompensationsforhold reduceres løbende, således at de hurtigst muligt og i regelmæssige etaper nedbringes til nul senest den 29. april 2003, jf. artikel 4, stk. 2, i forordning (EF) nr. 718/1999.
(4) "Gammelt for nyt"-reglens kompensationsforhold blev reduceret i 2000, 2001 og 2002 ved Kommissionens forordning (EF) nr. 1532/2000(3), (EF) nr. 997/2001(4) og (EF) nr. 336/2002(5).
(5) "Gammelt for nyt"-reglens kompensationsforhold skal fra den 29. april 2003 fastsættes til nul for tørlastfartøjer, tankskibe og skubbebåde, jf. artikel 4, stk. 2, andet afsnit, i forordning (EF) nr. 718/1999.
(6) Forordning (EF) nr. 805/1999 bør derfor ændres.
(7) De i denne forordning fastsatte foranstaltninger har været forelagt den i artikel 6 i forordning (EF) nr. 805/1999 fastsatte Sagkyndige Gruppe vedrørende Kapacitetspolitik og Fremmeindsats for EF-flåderne til udtalelse -
UDSTEDT FØLGENDE FORORDNING:
Artikel 1
Forordning (EF) nr. 805/1999 ændres således:
1) I artikel 4, nr. 1, ændres "0,30:1" til "0:1".
2) I artikel 4, nr. 2, ændres "0,45:1" til "0:1".
3) I artikel 4, nr. 3, ændres "0,125:1" til "0:1".
Artikel 2
Denne forordning træder i kraft den 29. april 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. marts 2003.

Labels: 8